Jimmy Nicholl

**James Michael Nicholl** (født 1956) er en kanadiskfødt nordirsk tidligere fotballspillerer og nåværende fotballtrener. Nicholl, som var forsvarsspiller, har spilt for flere klubber, blant disse Manchester United, Sunderland og Rangers. Nicholl har 73 landslagskamper og ett landslagsmål for Nord-Irland.

Nicholl startet trenerkarrieren mens han fortsatt var aktiv spiller. Som trener vant han Scottish League Cup i 1994/95-sesongen. Nicholl, som har hatt trenerroller i flere skotske toppklubber, er nå trener i sin andre periode for Cowdenbeath, som spiller i Scottish Championship.

## Karriere som klubbspiller
### Manchester United
Nicholl startet karrieren i Manchester United, hvor han ble hentet til A-laget i 1974. Han vant FA-cupen i 1977 med klubben, og spilte også FA-cupfinalen i 1979. Nicholl spilte fast for Manchester United og var på høyden som spiller, da han i 1981 fikk tilværelsen i klubben snudd da manager Dave Sexton fikk sparken. Manchester Uniteds nye manager, Ron Atkinson, hadde sett seg ut Everton-spilleren John Gidman, som også ble en av hans første signeringer, og Nicholl ble skjøvet ut av laget.

### Senere karriere
Nicholl ble solgt til kanadiske Toronto Blizzard for 250 000 GBP i april 1982, og kom til å spille for Sunderland, Rangers og West Bromwich Albion. Nicholl var spillende manager i seks år for Raith Rovers, som vant Scottish League Cup i 1994/95-sesongen.

### Bath City
Nicholl avsluttet karrieren som spiller i engelske Bath City, som spilte i Football League Fourth Division (den gang nivå fire i engelsk fotball). Nicholls eneste opptreden for klubben fant sted i februar 1996, da klubben tapte 3–0 hjemme mot Macclesfield Town. Nicholl ble utvist i det 55. minutt, for aldri å spille for klubben igjen.

## Karriere som landslagsspiller
Nicholl spilte 73 landslagskamper for Nord-Irland. Han scoret ett landslagsmål, 3–0-målet mot Sverige i en VM-kvalifiseringskamp 15. oktober 1980.

## Karriere som manager
### Raith Rovers (første periode)
Nicholl hadde stor suksess som spillende trener for Raith Rovers, hvor han vant Scottish League Cup i 1994/95-sesongen, samt Scottish First Division samme sesong. Som vinnere av Scottish League Cup var Raith Rovers kvalifisert til UEFA-cupen 1995/96. De ble imidlertid slått ut av Bayern München, som også kom til å vinne hele turneringen.

### Millwall
Nicholl ble 28. februar 1996 ansatt som manager i Millwall. Nicholl ble med da klubben rykket ned fra nivå to til nivå tre i engelsk fotball, og ble i klubben til påfølgende februar, da han returnerte til Raith Rovers.

### Raith Rovers (andre periode)
Nicholl var tilbake i Raith Rovers sommeren 1997, hvor han var manager de to påfølgende årene. Han trakk seg som manager for klubben 14. juni 1999, etter at han hadde mislykkes i forsøket på å få klubben til øverste nivå i Skottland.

### Senere karriere
Nicholl har hatt kortere trenerjobber for flere skotske klubber. Han ble i 2010 ansatt i Cowdenbeath, men trakk seg som manager etter første sesong, da klubben rykket ned fra nest øverte nivå i skotsk fotball. Nicholl hadde et midlertidig treneropphold i Hibernian, før han i november 2013 vendte tilbake til Cowdenbeath for en andre periode.

## Meritter
### Som spiller
#### Manchester United
* FA-cupen: 1976/77
#### Rangers
* Scottish League Cup: 1983/84, 1986/87, 1987/88
* Scottish Premier Division: 1986/87, 1988/89

### Som manager
#### Raith Rovers
* Scottish League Cup: 1994/95
* Scottish First Division: 1994/95

## Referanser


## Litteratur
* 
* 

## Eksterne lenker
* 
* «Jimmy Nicholl», spillerstatistikk fra StretfordEnd.co.uk 
* «Jimmy Nicholl», profil på Cowdenbeaths offisielle hjemmeside